== Kristian Zahrtmann ==
Den [[bornholm]]ske maler [[Kristian Zahrtmann]] var meget optaget af Leonora Christina. I 1871 malede han det første af sine Leonora Christina-billeder ''Slotsfogden skæmter med Kvinderne i den nylig fængslede Kongedatters Kammer på Blaataarn''. Det fulgtes af cirka 20 betydelige værker med motiver fra Leonora Christinas dramatiske liv bygget på hendes selvbiografi ''[[Jammers Minde]]''. Fra sin ungdom havde han følt varmt for Leonora Christina. Nu blev han både hendes forherliger og hendes hævner. I 1873 kom ''Leonora Christina forlader Fængselet'', og han fordybede sig i hendes personlighed og karakter og kæmpede for at få samtiden til at se andet i hende end en afskyelig landsforræder. Blandt de mange malerier er ''Leonora Christina i Fængselet'' (1875, [[Den Hirschsprungske Samling]]); hun ser, liggende på sit leje, rotterne æde af det brændende lys; ''Corfits Ulfeldt og Leonora Christina'', ''Leonora Christina på Maribo Kloster'' (1883; Kunstmuseet),<ref>[http://130.226.236.38/smkweb/vark.asp?ObjectId=11092 Leonora Christina på Maribo Kloster]. {{Webarchive|url=https://web.archive.org/web/20070928014021/http://130.226.236.38/smkweb/vark.asp?ObjectId=11092 |date=28. september 2007 }}</ref> ''Leonora Christina undersøges af Sophie Amalies Tjenerinder'' (1888, Den Hirschsprungske Samling) og det grufulde og hævngerrige ''Dronning Sophie Amalies Død'' (1882 Den Hirschsprungske Samling).
Historie Biblioteks-_og_informationsvidenskab